Laajaa ihmetystä herättänyt 10-vuotiaan lapsen raiskaussyytteen hylkääminen saatetaan viedä korkeimman oikeuden harkintaan. Omaisten huolena on kuitenkin pelko oikeuskäsittelyn kustannuksista, mikäli he häviävät jutun.

Hovioikeus hylkäsi syytteen 10-vuotiaan tytön törkeästä raiskauksesta.

Tytön vanhemmat harkitsevat valitusluvan hakemista KKO:sta. Pelkona ovat mahdolliset kustannukset.

Valtio on alusta asti maksanut tekijän oikeuskulut. Jos uhrin vanhemmat häviäisivät jutun, he joutuisivat maksumiehiksi.

10-vuotiaan uhrin vanhemmat pohtivat parhaillaan, onko heillä varaa hakea oikeutta ylimmästä tuomioistuimesta (kuvituskuva). MOSTPHOTOS

Turun hovioikeuden hiljattain vahvistamalle seksuaalirikostuomiolle saatetaan syyttäjästä huolimatta hakea valituslupaa korkeimmasta oikeudesta (KKO).

Hovioikeus vahvisti päätöksellään Pirkanmaan käräjäoikeuden maaliskuussa antaman tuomion, jossa se hylkäsi 10-vuotiaan tytön kanssa yhdynnässä olleen 23-vuotiaan turvapaikanhakijan Juusuf Muhamed Abbudin syytteen törkeästä raiskauksesta.

Kädet pystyyn

Oikeus katsoi Abbudin syyllistyneen pelkkään törkeään lapsen seksuaaliseen hyväksikäyttöön, sillä hänen ei voitu näyttää pakottaneen lasta sukupuoliyhteyteen väkivaltaa käyttämällä.

Uhria edustanut asianajaja Liisa Tarvainen oli katsonut, että syytetty käytti hyväkseen sitä, ettei tyttö pelkotilan tai muun avuttoman tilan vuoksi ollut kykenevä puolustamaan itseään tai ilmaisemaan tahtoaan tilanteessa.

Hovi kuitenkin tyrmäsi näkemyksen. Sen mukaan ei ollut riittävää näyttöä siitä, että uhri olisi kertomallaan tavalla ollut pelkotilassa tai muussa avuttomassa tilassa.

Kihlakunnansyyttäjä Leena Koivuniemi, joka oli ajanut raiskaussyytettä väkivaltaperusteisesti, nosti kädet pystyyn. Hän ilmoitti pian hovin päätöksen jälkeen, ettei hän aio valittaa asiasta KKO:hon.

Hovin päätös ja syyttäjän ratkaisu aiheuttivat kiivaan keskustelun aina eduskuntaa myöten. Asiaan otti voimakkaasti kantaa muun muassa Itä-Suomen yliopiston rikosoikeuden professori Matti Tolvanen.

Kuka maksaisi?

- Käsittämätön päätös, eihän näin voi olla. 10-vuotias tyttö ei varmasti ollut kykenevä muodostamaan ja ilmaisemaan tahtoaan, Tolvanen sanoo Iltalehdelle.

- Toivon, että asianomistajapuoli vielä jaksaisi (valitusprosessin KKO:hon).

Asianajaja Liisa Tarvainen kertoo IL:lle, että valituslupahakemuksen jättämistä harkitaan vakavasti. Aikaa sen tekemiselle on tammikuun puoliväliin saakka. Hän myöntää, että isoin kysymys on mahdollisen käsittelyn aiheuttamat kustannukset.

Valtio on maksanut törkeästä hyväksikäytöstä tuomitun Abbudin oikeusavustajan poliisikuulusteluista tuomioon asti. Mikäli uhrin vanhemmat häviäisivät juttunsa KKO:ssa, he voisivat joutua tämän uuden käsittelyn maksajiksi.

- Asia on vielä harkinnassa. Kuluriski voi olla tässä yksi tekijä vanhempien kannalta, senkin kautta he tietysti tätä pohtivat, Tarvainen sanoo.

- En myöskään tiedä, kuinka raskaaksi he kokisivat prosessin pitkittymisen.

Selvä epäkohta

Omana kantanaan Tarvainen sanoo haluavansa viedä jutun KKO:hon.

- Mitä enemmän seuraan ihmisten mielenkiintoa ja mitä enemmän tätä pohdin, oma toivomukseni on hakea valituslupaa. Tämä (tuomion perustelut) on selvä epäkohta.